Af alle de indbrud, som bliver anmeldt til politiet, bliver hele ni ud af ti sager henlagt. Det skriver dr.dk på baggrund af en rapport fra Rigsrevisionen.

Og det overrasker forsikringsbranchen.

- Man får et godt indtryk af politiet, når de kommer ud og optager rapport efter et indbrud – men så tror jeg, mange bliver skuffede over at høre, at politiet så tager hjem og lægger sagerne i en bunke, siger Hans Reymann-Carlsen, der er underdirektør i Forsikring og Pension til dr.dk.

Bent Isager-Nielsen er politiinspektør ved Københavns Vestegns Politi og chef for Task Force Indbrud, der blandt andet forsøger at fange udenlandske tyvebander. Han mener, at det er sund fornuft at lægge sagerne på hylden. Han forklarer, at når man fanger en gerningsmand, kan man ofte koble ham til flere af de henlagte sager, hvoraf flere så bliver opklaret på en gang.

Det er indbrudssagerne, der oftest bliver henlagt. Når det drejer sig om for eksempel økonomisk kriminalitet, bliver kun 20 procent af sagerne henlagt, mens 16 procent af voldtægtssager bliver henlagt.